Κύπελλο Ελλάδος υδατοσφαίρισης ανδρών

Το **Κύπελλο Ελλάδος υδατοσφαίρισης ανδρών** είναι η δεύτερη σε σημασία ελληνική διοργάνωση στην ανδρική υδατοσφαίριση, και διεξάγεται από το 1953  με το σύστημα νοκ-άουτ. Από την περίοδο 1998–99 στην ημιτελική και τελική φάση καθιερώθηκε το σύστημα φάιναλ-φορ σε ένα κολυμβητήριο. Περισσότερες κατακτήσεις μετρά ο Ολυμπιακός Σ.Φ.Π. με 27.

## Ιστορικές πληροφορίες
Το Κύπελλο Ελλάδας θεσμοθετήθηκε το 1952 με την διοίκηση του Νικολάου Μπαλτατζή – Μαυροκορδάτου και ξεκίνησε από την επόμενη χρονιά (1953) με τη μορφή του Επαμειβόμενου Κυπέλλου, στη μνήμη του σπουδαίου προπολεμικά υδατοσφαιριστή Παντελή Ψύχα.  

Η απόφαση έλεγε πως όταν μία ομάδα καταφέρει να το κατακτήσει έξι (6) φορές στα επόμενα 10 χρόνια, η διοργάνωση θα ολοκληρωθεί. Αυτό κι έγινε το 1958, όταν ο Εθνικός Πειραιώς κατέκτησε το 6ο στη σειρά Κύπελλο Ελλάδας. Οι τελικοί (και οι τελικές φάσεις) των πρώτων αυτών διοργανώσεων στο «Ολυμπιακό Κολυμβητήριο» στην περιοχή Ζαππείου. Το 1981 η ΕΚΟΦ προγραμμάτισε τη διεξαγωγή του κυπέλλου, όμως τελικά η διοργάνωση ματαιώθηκε για οικονομικούς λόγους. Τελικά η διοργάνωση ξανάρχισε το 1984.  

Από την περίοδο 1998-99 η διοργάνωση μέχρι την προημιτελική φάση γίνεται με σύστημα νοκ-άουτ στην έδρα του συλλόγου που θα ευνοηθεί από την κλήρωση. Στη συνέχεια διεξάγεται με σύστημα Φάιναλ-φορ, κατά κανόνα σε ένα κολυμβητήριο επαρχιακής πόλης, ώστε να διαφημιστεί το άθλημα και εκτός περιοχής Αττικής. Η πρώτη διοργάνωση με το νέο σύστημα διεξήχθη το 1999 στην Κέρκυρα. Το 2004 στην τελική φάση μετείχαν οκτώ σύλλογοι (Φάιναλ-8) και διεξήχθη στο νέο «Ολυμπιακό Κολυμβητήριο» του Ο.Α.Κ.Α., ώστε να δοκιμαστεί εν όψει της Ολυμπιάδας του 2004.

### Ρεκόρ διοργάνωσης
* Πολυνίκης του θεσμού είναι ο Ολυμπιακός Σ.Φ.Π. με 27 κύπελλα, ενώ είναι και η ομάδα με τις περισσότερες συμμετοχές στον τελικό (33). Κατέχει επίσης το ρεκόρ συνεχόμενων κατακτήσεων του κυπέλλου με 9 (2018-2026). 
* Ο Ν.Ο. Βουλιαγμένης είναι η ομάδα με τους περισσότερους χαμένους τελικούς με 13. 
* Στον τελικό του 2021 σημειώθηκε το ρεκόρ διαφοράς τερμάτων σε ένα τελικό, καθώς το 20–4 υπέρ του Ολυμπιακού και η διαφορά των 16 γκολ είναι ρεκόρ για τη διοργάνωση (το προηγούμενο ρεκόρ ήταν τα 12).
* 7 τελικοί χρειάστηκαν την παράταση για να αναδειχθεί νικητής, ενώ στον παρθενικό του 1953 χρειάστηκαν τρεις εξάλεπτες παρατάσεις αφού στα 20 αγωνιστικά λεπτά της κανονικής διάρκειας δεν επιβλήθηκε καμία ομάδα.
* Ο Ν.Ο. Χίου το 1990 αποτέλεσε την πρώτη επαρχιακή ομάδα που κατέκτησε τον θεσμό.
* Το Ολυμπιακό Κολυμβητήριο στην περιοχή Ζαππείου στο κέντρο της Αθήνας και το κολυμβητήριο του Ο.Α.Κ.Α. στο Μαρούσι έχουν φιλοξενήσει από 8 τελικούς.
* Το ρεκόρ συνεχόμενων χαμένων τελικών είναι 4 και το κατέχουν οι Πανιώνιος και ο Ν.Ο. Βουλιαγμένης.
* Το 1955 ο Εθνικός κατέκτησε το τρόπαιο με σκορ 1–0 αφού ο Άρης αποχώρησε από τον αγώνα έπειτα από τέσσερα αγωνιστικά λεπτά εξαιτίας επεισοδίων των παικτών Μεϊμάρη (Άρη) και Καλφαμανώλη (Εθνικού). Ο Άρης αποτελεί την μοναδική ομάδα δεύτερης κατηγορίας που αγωνίστηκε σε τελικό (1955).
* Το 1954 ο Ολυμπιακός δεν σκόραρε τέρμα κάτι που αποτελεί αρνητικό ρεκόρ σε τελικό.
* Ο Γιάννης Φουντούλης (2013, 2014, 2015, 2016, 2018, 2019, 2020, 2021, 2022, 2023, 2024, 2025, 2026) κατέχει το ρεκόρ κατακτήσεων υδατοσφαιριστή με 13 τρόπαια, όλα με τον Ολυμπιακό.
* Πολυνίκης προπονητής με 7 κατακτήσεις, όλες με τον Ολυμπιακό, είναι ο Θοδωρής Βλάχος. 
* Ο Μανώλης Μυλωνάκης κατέχει το ρεκόρ παρουσιών σε τελικούς (16). Με τον Ολυμπιακό το (2009, 2010, 2011, 2015, 2016, 2017, 2018, 2019, 2020), με τη Βουλιαγμένη (2012, 2013, 2014, 2022), με τον Εθνικό (2005, 2007) και με τον Ν.Ο. Χανίων (2003).
* Ο πρώτος σκόρερ στην ιστορία των τελικών είναι ο Γενηδουνιάς με 29 τέρματα για λογαριασμό του Ολυμπιακού.
* Περισσότερα τέρματα σε μια περίοδο στον θεσμό του κυπέλλου έχει πετύχει ο Χρήστος Μαντζουρίδης δύο φορές με τον Ηρακλή Θεσσαλονίκης (1989,1991) και ο Νίκος Βενετόπουλος με τον Ολυμπιακό Σ.Φ.Π. (1992), οι οποίοι πέτυχαν από 32 τέρματα στις συγκεκριμένες περιόδους.
* Ο Νίκος Σταυρόπουλος αποτελεί τον διαιτητή με τις περισσότερες συμμετοχές σε τελικό (1997, 2000, 2001, 2004, 2006, 2007, 2008, 2013, 2014).

## Οι τελικοί

## Τίτλοι ανά σύλλογο

## Πρώτοι σκόρερ διοργάνωσης

## MVP φάιναλ φορ

## Συμμετοχές ομάδων σε φάιναλ φορ (1999-2026)
Εξαιρούνται τα έτη 2004, 2021 και 2024 που πραγματοποιήθηκε φάιναλ έιτ

## Παραπομπές


## Πηγές
* ΚΥΠΕΛΛΟ ΕΛΛΑΔΑΣ: Ιστορική αναδρομή στο θεσμό (έως 2014) koe.org.gr - Επίσημος ιστότοπος της ΚΟΕ 
* Από τον Παντελή Ψύχα του '53 στην Πάτρα του '23 koe.org 
* Η χρυσή Βίβλος του Κυπέλλου Πόλο Ανδρών (2024) www.sport-fm.gr 
*  Οι μεγάλες στιγμές, οι πρωταγωνιστές και τα στατιστικά στοιχεία της ιστορικής διοργάνωσης (έως 2024) koe.org.gr